b'\n_START_ARTICLE_\nLietuvos sienos\n_START_PARAGRAPH_\nPirmoji \xc4\xafvardinta ra\xc5\xa1ytiniame \xc5\xa1altinyje Lietuvos siena yra Rusios ir Lietuvos siena, apra\xc5\xa1yta\xc2\xa0 Kvedlinburgo metra\xc5\xa1tyje, minin\xc4\x8diame dvi lygiavertes valstybes ir 1009 m. kovo 9 d. \xc4\xafvyk\xc4\xaf j\xc5\xb3 pasienyje, kuomet \xc5\xa1v. Brunonas Rusios ir Lietuvos pasienyje pagoni\xc5\xb3 trenktas \xc4\xaf galv\xc4\x85 ir su 18 savi\xc5\xa1ki\xc5\xb3 i\xc5\xa1keliavo \xc4\xaf dang\xc5\xb3. V\xc4\x97liau Lietuvos siena nustatin\xc4\x97ta ne kart\xc4\x85, pavyzd\xc5\xbeiui, XV a. pabaigoje su Vokie\xc4\x8di\xc5\xb3 ordinu._NEWLINE_XV a. prad\xc5\xbeioje Lietuvos valstyb\xc4\x97 u\xc5\xbe\xc4\x97m\xc4\x97 did\xc5\xbeiausi\xc4\x85 teritorij\xc4\x85 \xe2\x80\x93 valstyb\xc4\x99 sudar\xc4\x97 \xc5\xbdemaitija, tikroji Lietuva, o did\xc5\xbeiausi\xc4\x85 teritorijos dal\xc4\xaf sudar\xc4\x97 rus\xc4\x97n\xc5\xb3 kunigaik\xc5\xa1tyst\xc4\x97s._NEWLINE_1422 m. rugs\xc4\x97jo 27 d. pasira\xc5\xa1ius Melno taik\xc4\x85, nustatyta vakarin\xc4\x97 LDK sien\xc4\x85, i\xc5\xa1likusi nepakitusi daugiau nei 500 met\xc5\xb3. Pagal \xc5\xa1i\xc4\x85 sutart\xc4\xaf Klaip\xc4\x97dos kra\xc5\xa1tas iki 1923 m. priklaus\xc4\x97 vokie\xc4\x8di\xc5\xb3 valstyb\xc4\x97ms.\n_START_SECTION_\nRusijos imperijoje\n_START_PARAGRAPH_\nPo Abiej\xc5\xb3 Taut\xc5\xb3 Respublikos padalijim\xc5\xb3 vis\xc4\x85 LDK teritorij\xc4\x85 pasidalino galingosios imperijos \xe2\x80\x93 U\xc5\xbenemun\xc4\x97 atiteko Pr\xc5\xabsijos karalystei, o likusi dalis \xe2\x80\x93 Rusijos imperijai. Iki 1796 m. did\xc5\xbeioji dalis dabartin\xc4\x97s Lietuvos teritorijos priklaus\xc4\x97 Vilniaus gubernijai, kuri 1796 m. sujungta su Slanimo gubernija, sudarant Lietuvos gubernij\xc4\x85. 1801 m. Lietuvos gubernija padalinta \xc4\xaf Lietuvos Vilniaus ir Lietuvos Gardino gubernijas._NEWLINE_U\xc5\xbenemun\xc4\x97 nuo 1807 m. priklaus\xc4\x97 Napoleono sudarytai Var\xc5\xa1uvos kunigaik\xc5\xa1tystei, o nuo 1815 m. buvo Rusijos imperijos Lenkijos karalyst\xc4\x97s Augustavo vaivadijoje (nuo 1837 m. \xe2\x80\x93 Augustavo gubernijoje)._NEWLINE_1819 m. Palangos vals\xc4\x8dius atiteko Kur\xc5\xa1o gubernijai. 1843 m. nuo Vilniaus gubernijos atskirta Kauno gubernija, nuo 1867 m. U\xc5\xbenemun\xc4\x97 priklaus\xc4\x97 Suvalk\xc5\xb3 gubernijai. 1867\xe2\x80\x931915 m. gubernij\xc5\xb3 ribos nekito.'